Nú eru ekki eftir nema örfáar stundir af árinu 2019 . Þetta hefur verið gjöfult ár fyrir Lestrarklefann og það er með gleði og þakklæti sem við kveðjum það . Við hlökkum til að takast á við árið 2020 og allar bækurnar sem það hefur upp á að bjóða – gamlar og nýjar . Þótt það hafi ekki verið meðvituð ákvörðun við stofnun Lestrarklefans í byrjun árs 2018 að leggja áherslu á barna - og unlingabækur hafa flestar umfjallanir okkar fallið í þann flokk . Viðtökurnar við þeim hafa verið vonum framar . Barna - og unglingabækur hafa lengi verið utangátta í bókmenntaumræðu á Íslandi en við vonum að umfjöllun okkar hvetji aðra miðla til að gera betur í þeim efnum . Það er nefnilega svo þarft . Slík umfjöllun þarf að vera miðuð að fullorðnum , því þeir hafa fjárráðin og eru oftar en ekki þeir sem ýta bókum að börnum sínum . Við vonum að okkar umfjallanir hafi leitt til þess að einhverjar bækur hafi ratað í pakka hjá ungum lestrarhestum ( meira að segja þessum sem eru tregari í taumi ) . Lestrarklefinn hóf árið 2019 af krafti með nýju hlaðvarpi í samstarfi við Kjarnann . Vinna við hlaðvarpið var skemmtileg og gefandi , en við lögðum það til hliðar þegar sumri lauk . Launaða vinnan kallaði , þó Lestrarklefinn sé eitthvað sem við vildum öll geta sinnt betur . Þó er aldrei að vita hvað gerist á nýju ári og það kitlar að halda áfram með hlaðvarpið í einhverri mynd . Nokkrir pennar bættust í hópinn í ár . Allir sem skrifa fyrir Lestrarklefann hafa óslökkvandi áhuga á hvers kyns bókum og öllu þeim tengdum . Áhugi á barna - og unglingabókum virðist þó vera mjög áberandi hjá þeim sem sækjast eftir að skrifa fyrir Lestrarklefann , svo engin hætta er á að umfjöllun um þær fjari út á næstunni . Ljóðabókaumfjöllun tók líka duglegan kipp á árinu þegar ljóðaunnandi gekk í áhöfn Lestrarklefans . Vonandi verður meiri áhersla lögð á umfjöllun um ljóðabækur á næsta ári , enda er áhugi smitandi . Hápunktur ársins var án efa þegar Lestrarklefinn hlaut Vorvinda IBBY í maí . Það varð til þess að settur var enn meiri kraftur í starfið , barna - og unglingabækur fengu aukið pláss og við fylltumst öll dugnaði . Óljósir draumar og framtíðaráform urðu líka ögn skýrari . Í nóvember og desember var mikil vinna lögð í að taka viðtöl við sem flesta barna - og unglingabókahöfunda og birtust hvorki meira né minna en 28 viðtöl við mismunandi höfunda . Jólabókaflóðið í ár var eitt það stærsta nokkru sinni og barna - og unglingabækur voru þar áberandi í flóðinu . Það er sannarlega gleðilegt að sjá svona mikið úrval af vel unnu lesefni fyrir unga lesendur . Við í Lestrarklefanum tökum á móti nýju ári með bókahjartað fullt af spennu , von og gleði ! Megi nýtt ár færa ykkur öllum alls konar bækur .